Frats eis man se lewe op N1Paramedici was gou op die toneel langs die N1, maar hulle kon niks vir die man doen nie. Foto: ER24 ŉ Man wat tot dusver nog nie geïdentifiseer is nie, is Vrydagmiddag in ŉ fratsongeluk op die N1-Suid in Randburg dood. Die man, blykbaar in sy 30’s, was te voet langs die snelweg tussen die Malibongwe- en Beyers Naudé-afrit op pad toe ŉ vragmotorwiel hom getref het. Russel Meiring, ER24-woordvoerder, sê die wiel wat van ŉ vragmotor losgekom het, het ŉ kort entjie gerol voordat dit die man getref het waar hy in die noodbaan geloop het. Volgens Meiring het die metronooddienste verbygaande ER24-paramedici kort ná 12:30 gewys om stil te hou. Hulle het die man se liggaam langs die snelweg aangetref, en die vragmotor se wiel sowat 150 m verder. Paramedici het vasgestel dat die man heel waarskynlik op slag dood is aan veelvuldige beserings. Die polisie ondersoek die voorval.